દરેક સ્ત્રી વાચકોને નવા વરસની શુભેચ્છા સાથે પોતાના માટે સપનાં જોવાની સલાહ આપીશ. સ્ત્રીઓ મોટેભાગે સફળતાના સપનાંઓ જોતી નથી. તેઓ ફક્ત નાની ઈચ્છાઓ રાખે છે. સારો પતિ, સારું સાસરું મળે તેની. સુંદર બાળકને જન્મ આપે અને તે સફળ થાય તેવી, નોકરી મળે પણ તેમાંય ઘરને વર બન્ને સચવાઈ એટલું જ ઈચ્છે. પરંતુ પોતે સફળ વ્યક્તિ હોય તેવા કોઈ સપનાં જોવાની હિંમત નથી કરતી. કેટલીક એવી સ્ત્રીઓ હોય છે જે સફળતાના શિખરે પહોંચવા પગલાં માંડે છે. સફળતા તરફની તેમની યાત્રાનું રહસ્ય તેમની જ પાસેથી જાણીએ. આ સ્ત્રીઓ પણ આપણી જેમ પિતૃસત્તાક સમાજવ્યવસ્થામાં પોતાનો જુદો ચીલો પાડીને સફળ થઈ છે. તેમણે પીડિતા બનીને જીવવાને બદલે જીવનની જંગમાં યોદ્ધા બનીને જીતવાનું નક્કી કર્યું.